ด่วน! NOK ไล่ออกผจก. พร้อมสอบ 7 บิ๊กการบิน จงใจละทิ้งหน้าที่
“นกแอร์” สั่งด่วน! ไล่ออกผจก. พักงานรองผอ.ใหญ่-ผอ. สั่งสอบ 7 บิ๊กการบิน
15 ก.พ. 2559

ผู้สื่อข่าวรายงานว่าบนโลกออนไลน์ได้เผยแพร่คำสั่งของนายพาที สารสิน ประธานเจ้าหน้าที่บริหารบริษัท สายการบินนกแอร์ จำกัด (มหาชน) หรือ NOK ที่ได้ลงนามในคำสั่งเลิกจ้างนายศานิต คงเพชร ผู้จัดการแผนกรักษามาตรฐานการบินและนักบินผู้ควบคุมอากาศยาน โดยไม่จ่ายค่าชดเชยและเงินใดๆ เนื่องจากได้จงใจกระทำความผิดร้ายแรงต่อบริษัท
นอกจากนี้ยังมีคำสั่งให้พักงานพนักงานอีก 2 ราย ระยะเวลา 7 วัน โดยมีผลทันทีตั้งแต่วันที่ 15 – 23 กุมภาพันธ์ 2559 ได้แก่ 1. นายวุฒิพร มฤทธิดา รองผู้อำนวยการใหญ่ฝ่ายปฏิบัติการบิน/นักบินผู้ควบคุมอากาศยาน 2.นายสุชาติ ภักดีพงษ์ ผู้อำนวยการแผนกมาตรฐานการบินและนิรภัยการบิน/ผู้ควบคุมอากาศยาน
และยังยังได้ลงคำสั่งสอบสวนพนักงาน 7 ราย ได้แก่ 1.นายวุฒิพร มฤทธิดา รองผู้อำนวยการใหญ่ฝ่ายปฏิบัติการบิน/นักบินผู้ควบคุมอากาศยาน 2.นายสุชาติ ภักดีพงษ์ ผู้อำนวยการแผนกมาตรฐานการบินและนิรภัยการบิน/ผู้ควบคุมอากาศยาน 3.นายกมล แสงหิรัญ ผู้อำนวยการแผนกปฏิบัติการบิน/นักบินผู้ควบคุมอากาศยาน 4.นายสัญญา ลิ้มประเสริฐ ผู้อำนวยการแผนกทดสอบและพัฒนาการบิน / นักบินผู้ควบคุมอากาศยาน
5.นายวิรุณ มหิทธิกุล ผู้อำนวยการแผนกเอกสารการบินและรัฐสัมพันธ์/นักบินผู้ควบคุมอากาศยาน 6.นายสหภูมิ ศรีสิงห์โฉม หัวหน้านักบินส่วนโบอิ้ง (Boeing) /นักบินผู้ควบคุมอกากาศยาน และ 7.นายจิระเดช เทียนทอง ผู้จัดการส่วนงานควบคุมเอกสารการบิน/นักบินผู้ควบคุมอากาศยาน ทั้งนี้หากมีการเปลี่ยนแปลง บริษัทและคณะกรรมการสอบสวนจะแจ้งผู้ที่เกี่ยวข้องให้ทราบต่อไป